# data[].attributes.body
โลทันสารถีขุนมาร            เป็นเทพบุตรควาญ

ขับท้ายที่นั่งช้างทรง

บรรดาโยธาจัตุรงค์           เปลี่ยนแปลงกายคง

เป็นเทพไทเทวัญ

ทัพหน้าอารักษ์ไพรสัณฑ์   ทัพหลังสุบรรณ

กินนรนาคนาคา

# data[].attributes.body
ปีกซ้ายฤๅสิทธ์วิทยา         คนธรรพ์ปีกขวา

ตั้งตามตำรับทัพไชย

ล้วนถืออาวุธเกรียงไกร      โตมรศรไชย

พระขรรค์คทาถ้วนตน

ลอยฟ้ามาในเวหน            รีบเร่งรี้พล

มาถึงสมรภูมิชัย

# data[].attributes.body
เมื่อนั้นจึงพระจักรี            พอพระสุริย์ศรี

อรุณเรืองเมฆา

ลมหวนอวลกลิ่นมาลา       เฟื่องฟุ้งวนา

นิวาสแถวแนวดง

ผึ้งภู่หมู่คณาเหมหงส์        ร่อนราถาลง

แทรกไซ้ในสร้อยสุมาลี

# data[].attributes.body
ดุเหว่าเร้าเร่งพระสุริย์ศรี ไก่ขันปีกตี

กู่ก้องในท้องดงดาน

ปักษาตื่นตาขันขาน          หาคู่เคียงประสาน

สำเนียงเสนาะในไพร

เดือนดาวดับเศร้าแสงใส    สร่างแสงอโณทัย

ก็ผ่านพยับรองเรือง

# data[].attributes.body
จับฟ้าอากาศแลเหลือง      ธิบดินทร์เธอบรรเทือง

บรรทมฟื้นจากไสยา

เสด็จทรงรถแก้วโกสีย์       ไพโรจน์รูจี

จะแข่งซึ่งแสงสุริย์ใส

เทียมสินธพอาชาไนย        เริงร้องถวายไชย

ชันหูระเหิดหฤหรรษ์

มาตลีสารถีเทวัญ             กรกุมพระขรรค์

ขับรถมากลางจัตุรงค์

# data[].attributes.body
เพลารอยพลอยประดับดุมวง          กึกก้องกำกง

กระทบกระทั่งธรณี

มยุรฉัตรชุมสายพรายศรี    พัดโบกพัชนี

กบี่ระบายโบกลม

อึงอินทเภรีตีระงม            แตรสังข์เสียงประสม

ประสานเสนาะในไพร

เสียงพลโห่ร้องเอาชัย        เลื่อนลั่นสนั่นใน

พิภพเพียงทำลาย

# data[].attributes.body
สัตภัณฑ์บรรพตทั้งหลาย   อ่อนเอียงเพียงปลาย

ประนอมประนมชมชัย

พสุธาอากาศหวาดไหว      เนื้อนกตกใจ

ซุกซ่อนประหวั่นขวัญหนี

ลูกครุฑพลัดตกฉิมพลี       หัสดินอินทรี

คาบช้างก็วางไอยรา

วานรสำแดงเดชา            หักถอนพฤกษา

ถือต่างอาวุธยุทธยง

ไม้ไหล้ยูงยางกลางดง      แหลกลู่ล้มลง

ละเอียดด้วยฤทธิโยธี

# data[].attributes.body
อากาศบดบังสุริย์ศรี         เทวัญจันทรี

ทุกชั้นอำนวยอวยชัย

บ้างเปิดแกลแก้วแววไว      โปรยทิพยมาลัย

ซ้องสาธุการบูชา

ชักรถรี่เรื่อยเฉื่อยมา          พุ่มบุษปมาลา

กงรถไม่จดธรณินทร์

เร่งพลโยธาพานรินทร์        เร่งรัดหัสดิน

วานรให้เร่งรีบมา

# data[].attributes.body
เมื่อนั้นพระศรีอนุชา          เอื้อนอรรถวัจนา

ตรัสถามสุครีพขุนพล

เหตุไฉนสหัสนัยน์เสด็จดล     สมรภูมิไพรสณฑ์

เธอมาด้วยกลอันใด

สุครีพทูลทัดเฉลยไข         ทุกทีสหัสนัยน์

เสด็จด้วยหมู่เทวา

อวยไชยถวายทิพมาลา      บัดนี้เธอมา

เห็นวิปริตดูฉงน

ทรงเครื่องศัสตราแย่งยล    ฤๅจะกลับเปนกล

ไปเข้าด้วยราพณ์อาธรรม์

พระผู้เรืองฤทธิแข็งขัน        คอยดูสำคัญ

อย่าไว้พระทัยไพรี

# data[].attributes.body
เมื่อนั้นอินทรชิตยักษี        ตรัสสั่งเสนี

ให้จับระบำรำถวาย

ให้องค์อนุชานารายณ์        เคลิบเคลิ้มวรกาย

จะแผลงซึ่งศัสตรศรพล

อินทรชิตสถิตเหนือเอรา     วัณทอดทัศนา

เห็นองค์พระลักษณ์ฤทธิรงค์

เคลิบเคลิ้มหฤทัยใหลหลง    จึงจับศรทรง

พรหมาสตร์อันเรืองเดชา

# data[].attributes.body
ทูนเหนือเศียรเกล้ายักษา   หมายองค์พระอนุชา

ก็แผลงสำแดงฤทธิรณ

อากาศก้องโกลาหล          โลกลั่นอึงอล

อำนาจสะท้านธรณี

ศรเต็มไปทั่วราศี              ต้ององค์อินทรีย์

พระลักษมณ์ก็กลิ้งกลางพล